Document ID: /roh_data/filtered/fineweb-2-filterrobots_roh.jsonl.gz/57017

Concepts da schurmetg ein per gronda part gia vegni elaborai d'associaziuns ni ulteriuras organisaziuns per branschas ni geners da sport. Nus supplichein las fatschentas da risguardar las directivas da lur associaziun e da nezegiar quels concepts da schurmetg. Eventualmein sto in agen concept da schurmetg vegnir elaboraus. Ulteriuras informaziuns ein d'anflar sut https://backtowork.easygov.swiss. Uniuns sportivas san per part far diever dils concepts da muster da Swiss Olympic (www.swissolympic.ch). Per il diever da stabiliments e localitads dalla vischnaunca sto vegnir presentau alla vischnaunca Ilanz/Glion in concept da schurmetg corrispundent.
Il niev coronavirus ei fetg contagius e sa menar tier grevs decuors dalla malsogna sco era tier mortoris. La virola reducescha buca mo il buordi dalla malsogna e protegia cheutras la sanadad publica. Era las negativas consequenzas socialas ed economicas dalla pandemia san vegnir sminuidas. En Svizra ein virolas voluntarias. In obligatori da virolar ei tenor igl uffeci federal dalla sanadad publica UFSP buca previus. Il center da virolas e da test per la Surselva sesanfla el spital regiunal Surselva a Glion. L'annunzia ei pusseivla online sur www.gr.ch/coronavirus ni per telefon 081 254 16 00. La vischnaunca Ilanz/Glion sustegn persunas buca mobilas che basegnan agid, vivan aunc a casa e san buca serender al center da virolar e da test a Glion. La pusseivladad da transport vegn organisada entras la spitex Foppa. Sche Vus duvreis quei survetsch supplichein da contactar la spitex Foppa (telefon 081 926 50 90) aschigleiti che Vus haveis obteniu il termin da virolar.